|  |  |  |  |  |
| --- | --- | --- | --- | --- |
| **IZVJEŠĆE O PROVEDENOM SAVJETOVANJU S JAVNOŠĆU** | | | | |
| Naziv akta o kojem je savjetovanje provedeno:  Nacrt prijedloga Plana zaštite od požara za područje grada Rijeke. | | | | |
| Vrijeme trajanja savjetovanja: Savjetovanje je provedeno u trajanju od 30 dana odnosno od 20. lipnja 2024. do 19. srpnja 2024. godine. | | | | |
| Cilj i glavne teme savjetovanja | | Osnovni cilj savjetovanja bio je dobivanje povratnih informacija od zainteresirane javnosti u svezi predloženog Plana zaštite od požara za područje grada Rijeke. | | |
| Redni broj | Naziv dionika (pojedinac, organizacija, institucija) | Članak na koji se odnosi primjedba/  prijedlog | Tekst primjedbe/prijedloga | Prihvaćanje/neprihvaćanje primjedbe ili prijedloga |
| 1. | Boris Rosanda | Načelni prijedlog/mišljenje  U prijedlogu nije izričito navedeno na koji se članak odnosi | Predlaže se uključivanje Postrojbe civilne zaštite Grada Rijeke u gašenje požara sa sljedećim zadaćama: 1. evakuacija stanovništva iz požarom ugroženih područja; 2. kontrola pristupa prometnicama u područje zahvaćeno požarom; 3. logistička potpora gasiteljima (doprema hrane, vode, tehničkih sredstva…; 4. nadzor vozila, opreme na privremenim skladištima, kampovima i sličnim lokacijama; 5. Sve ostale aktivnosti traganja i spašavanja za koje je postrojba obučena a nije gašenje požara. | Prijedlog je razmotren ali nije prihvaćen. Prijedlog plana zaštite od požara ne razrađuje poslove koje obavljaju pojedine službe koje se uključuju u akciju gašenja požara (komunalna i trgovačka društva, službe za pružanje prve medicinske pomoći, Hrvatska vojska, Civilna zaštita), te u tom smislu u predloženom Planu nije opravdana niti specifikacija poslova civilne zaštite. Člankom 19. Prijedloga plana utvrđeno je da u slučaju požara postrojbe civilne zaštite Grada Rijeke postupaju u skladu s Planom djelovanja civilne zaštite Grada Rijeke. |
| 22. | Željko Marić | Načelni prijedlog/mišljenje  U prijedlogu nije izričito navedeno na koji se članak odnosi | Nemam primjedbi | Komentar je primljen na znanje |
| 33. | Nikolina Pavšić | Načelni prijedlog/mišljenje  U prijedlogu nije izričito navedeno na koji se članak odnosi | Ovime se ističe da u naselju Draga u sklopu Grada Rijeke, konkretno u ulici Gušć, ne postoji adekvatni pristupni put u slučaju požara. Naime, ulica Gušć nalazi se iznad pruge u Sušačkoj Dragi te put uz željezničku prugu nije redovito održavan te isti nije niti prohodan do šume u nastavku, u smjeru Orehovice. Nadalje, ne postoji pristupni put niti operativna površina za interventna vozila u slučaju požara u ulici Gušć. Naime, kako je poznato, u tom dijelu Drage se nalaze dvije volte (jedna je podvožnjak ispod pruge, a druga ja na obiteljskoj kući iznad javne prometnice) te ondje može proći samo manje vatrogasno vozilo. Dakle, u slučaju potrebe za većim vatrogasnim vozilom, ono nije omogućeno stanovnicima ovog dijela Rijeke. Razvidno je da se isti ne osjećaju zaštićeno, a unatoč mnogim apelima, nije bilo volje da se ovo riješi niti je gradska vlast poduzimala bilo kakve korake u cilju nalaženja rješenja. Također se ističe da je u produžetku ulice Gušć, kao i neposredno iznad ulice Gušć, šumsko područje. Napominje se da se na ovom dijelu može očekivati šumski požar većih razmjera. Dakle, isto kao što stanovnicima ovog dijela Rijeke nije osigurana zakonska zaštita od požara, ista nije osigurana ni šumskom području ovog dijela Rijeke. Od strane mještana se apeliralo na izgradnju dodatnog dijela ceste uz prugu, u dužini od 350 do 500 metara, kojim bi se ispunili uvjeti zaštite od požara propisani zakonom. Idealni trenutak za izgradnju ovog dijela ceste je bio kada je donijeta odluka da se gradi drugi trak željezničke pruge. Provedba protupožarnog puta može se izvesti na prostorima neobradivih površina odmah uz prugu i u suglasnosti s Hrvatskim Željeznicama koje imaju namjeru širiti prugu sukladno njihovom planu, a koje su ujedno i vlasnici pojedinih čestica uz željezničku prugu. Potrebno je dogovoriti izradu plana za protupožarnu cestu prvenstveno zbog toga što će pojačana frekventnost željezničkog prometa stvarati višestruku ugrozu od izbijanja požara. Dapače, ovo je u prethodno donesenim Pravilnicima Grada Rijeke bilo istaknuto kao potencijalni problem: „Najveću opasnost od izbijanja šumskih požara predstavlja željeznička pruga u Dragi te izuzetno veliko kretanje i poljoprivredne aktivnosti velikog broja stanovnika koji predstavljaju potencijalnu opasnost za izbijanje šumskih požara.“ Stoga se ovime ponovno predlaže razmatranje navedenog u pogledu zaštite od požara, te izgradnja ceste u navedenom dijelu Sušačke Drage, u svrhu ispunjavanja zakonskih propisa o zaštiti od požara. Molimo da se navedeno uzme kao prioritetno u zaštiti stanovnika Rijeke i šuma od požara. | Primjedba i prijedlog su načelni.  Navedena problematika istoga (apel građana za izgradnjom dodatnog dijela ceste uz prugu kao protupožarnog puta) odnosno – potreba za izgradnjom novih prometnih rješenja (protupožarni put) nije predmet ovoga akta.  Naime, razvojem grada, odnosno urbanizacijom koja se velikim dijelom temelji na potrebama stanovništva, posljedično su stvoreni dodatni izazovi odnosno potrebe stanovništva po pitanju sigurnih i funkcionalnih prometnica, komunalne infrastrukture, zaštite od požara i ostalog.  Prijedlogom Plana zaštite od požara za područje grada Rijeke naglašena je navedena problematika (članak 29. stavak 3.) s ciljem da se drugim aktima, prometnim rješenjima, projektima razvoja infrastrukture itd. unaprijedi odnosno osigura učinkovita vatrogasna intervencija. |

**Napomena**: U vremenu trajanja savjetovanja pristigle su tri (3) primjedbe/prijedlozi/komentari

zainteresirane javnosti na Nacrt prijedloga Plana zaštite od požara za područje grada Rijeke.